 2 IziKronike 20 IBhayibheli Elikuyi-Internet INguqulo Yezwe Elisha2 IziKronike 20:1-3720 Kwathi kamuva abantwana bakwaMowabi nabantwana bakwa-Amoni nabanye kuma-Amonimi kanye nabo beza bezokulwa noJehoshafati. 2 Ngakho abantu beza batshela uJehoshafati, bathi: Kukhona isixuku esikhulu esizokulwa nawe esivela esifundeni sasolwandle, kwa-Edomi; futhi bheka siseHazazoni-thamari, okungukuthi, e-Eni-gedi. 3 UJehoshafati wesaba futhi wazimisela ukuba afune uJehova. Ngakho wamemezela ukuba uJuda wonke azile ukudla. 4 Ekugcineni abakwaJuda baqoqana ukuze babuze uJehova. Yebo beza bevela kuyo yonke imizi yakwaJuda bezobuza uJehova. 5 Khona-ke uJehoshafati wasukuma ebandleni lakwaJuda nelaseJerusalema endlini kaJehova phambi kwegceke elisha, 6 wathi: O Jehova Nkulunkulu wokhokho bethu, awuyena yini uNkulunkulu emazulwini, futhi awubusi yini phezu kwayo yonke imibuso yezizwe, futhi awekho yini esandleni sakho amandla nobukhulu, kungekho muntu ongema aqine phambi kwakho? 7 Awuzange yini wena ngokwakho, Nkulunkulu wethu, uxoshe abakhileyo kuleli zwe phambi kwabantu bakho u-Israyeli wawusulinika inzalo ka-Abrahama, owayekuthanda, kuze kube nini nanini? 8 Yaqala ukuhlala kulo, futhi yakha kulo indlu engcwele yegama lakho, ithi, 9 Uma kungenzeka kufike phezu kwethu inhlekelele, inkemba, isahlulelo esibi, noma isifo esiwumshayabhuqe noma indlala, masime phambi kwale ndlu naphambi kwakho ngoba igama lakho likule ndlu, ukuze sicele usizo kuwe siphume ekucindezelekeni kwethu, futhi kwangathi ungezwa usisindise. 10 Manje, bheka, abantwana bakwa-Amoni, nabakwaMowabi nabesifunda sezintaba saseSeyiri, ongazange umvumele u-Israyeli ukuba abahlasele lapho ephuma ezweni laseGibhithe, kodwa asuka kubo futhi wangababhuqa, 11 yebo, naba besivuza ngokuza bazosixosha efeni lakho oye wasenza silidle. 12 O Nkulunkulu wethu, ngeke yini ubahlulele? Ngoba awekho kithi amandla phambi kwalesi sixuku esikhulu esizayo sizokulwa nathi; futhi thina ngokwethu asazi ukuthi yini okumelwe siyenze, kodwa amehlo ethu abheke kuwe. 13 Sonke lesi sikhathi bonke abakwaJuda babemi phambi kukaJehova, ngisho nabancane babo, omkabo namadodana abo. 14 Manje uJahaziyeli indodana kaZakariya indodana kaBhenaya indodana kaJeheyeli indodana kaMathaniya umLevi wabantwana bakwa-Asafa, umoya kaJehova waba phezu kwakhe phakathi kwebandla. 15 Ngenxa yalokho wathi: Lalela, wena Juda wonke nani abakhileyo eJerusalema nawe Nkosi Jehoshafati! Yilokhu uJehova akushilo kini, Ningesabi noma nethuke ngenxa yalesi sixuku esikhulu; ngoba impi akuyona eyenu, kodwa ngekaNkulunkulu. 16 Yehlani kusasa nimelane naso. Bheka sikhuphuka ngasensungubezini yaseZizi; futhi ngokuqinisekile nizosithola ekupheleni kwesigodi sesifufula phambi kwehlane laseJeruweli. 17 Ngeke kudingeke ukuba nina nilwe kulokhu. Yimani ezindaweni zenu, yimani futhi nibone insindiso uJehova anenzela yona. O Juda nawe Jerusalema, ningesabi noma nethuke. Kusasa phumani nimelane naso, uJehova uzoba nani. 18 Khona manjalo uJehoshafati wakhothama ubuso bakhe bubheke phansi, futhi wonke uJuda nabakhileyo eJerusalema ngokwabo bawa phansi phambi kukaJehova ukuze bakhothamele uJehova. 19 Khona-ke amaLevi abantwana bamaKohati nawabantwana bamaKhora asukuma ukuba adumise uJehova uNkulunkulu ka-Israyeli ngezwi elikhulu ngokungaphezu kokuvamile. 20 Bavuka ekuseni kakhulu baphumela ehlane laseThekhowa. Njengoba bephuma, uJehoshafati wema wayesethi: Ngizweni, Juda nani abakhileyo eJerusalema! Yibani nokholo kuJehova uNkulunkulu wenu ukuze nihlale isikhathi eside. Yibani nokholo kubaprofethi bakhe kanjalo niphumelele. 21 Ngaphezu kwalokho, wacebisana nabantu futhi wamisa abahlabeleli abahlabelelela uJehova nalabo abanikela indumiso behlobe ngezingcwele njengoba bephuma phambi kwamadoda ahlomile, bethi: Dumisani uJehova, ngoba umusa wakhe wothando umi kuze kube nini nanini. 22 Ngesikhathi abaqala ngaso ukukhamuluka kwenjabulo nokudumisa, uJehova wabeka amadoda ukuba aqamekele abantwana bakwa-Amoni, bakwaMowabi nabesifunda sezintaba saseSeyiri ababeza kwaJuda, bashayana bodwa. 23 Futhi abantwana bakwa-Amoni nabakwaMowabi bamelana nabakhileyo esifundeni sezintaba saseSeyiri ukuba babanikele ekubhujisweni futhi bababhuqe; ngokushesha nje lapho sebeqedile ngabakhileyo eSeyiri, basizana ukuba yilowo nalowo achithe owakubo. 24 Kodwa uJuda, wafika enqabeni yokulinda yasehlane. Lapho ephendulela ubuso bakhe esixukwini, bheka, nasiya, izidumbu zaso zidindilizile emhlabathini kungekho muntu ophunyukileyo. 25 Ngakho uJehoshafati nabantu bakhe beza bezophanga impango kubo, bathola phakathi kwabo ngokuchichimayo izimpahla nezembatho nezinto ezifiselekayo; futhi babahlubula ukuze bazithathele zona kwaze kwaba yilapho bengasakwazi ukuthwala okwengeziwe. Kwathatha izinsuku ezintathu ukuphanga impango, ngoba yayichichima. 26 Ngosuku lwesine babuthana ndawonye ethafeni eliphansi laseBherakha, ngoba badumisa uJehova lapho. Yingakho baqamba leyo ndawo ngokuthi iThafa Eliphansi LaseBherakhakuze kube namuhla. 27 Khona-ke wonke amadoda akwaJuda naseJerusalema abuya, noJehoshafati ephambi kwawo, ukuba abuyele eJerusalema ngokujabula, ngoba uJehova wayewenze ajabula ngezitha zawo. 28 Ngakho afika eJerusalema endlini kaJehova eshaya izinsimbi zomculo ezinezintambo namahabhu namacilongo. 29 Ingebhe kaNkulunkulu yaba phezu kwayo yonke imibuso yamazwe lapho izwa ukuthi uJehova wayelwe nezitha zika-Israyeli. 30 Ngakho umbuso wobukhosi bukaJehoshafati awubanga nasiphazamiso, futhi uNkulunkulu wakhe waqhubeka emnika ukuphumula nxazonke. 31 UJehoshafati waqhubeka ebusa phezu kukaJuda. Wayeneminyaka engamashumi amathathu nanhlanu lapho eqala ukubusa, wabusa iminyaka engamashumi amabili nanhlanu eJerusalema. Igama likanina kwakungu-Azuba indodakazi kaShilihi. 32 Waqhubeka ehamba endleleni kayise u-Asa, akazange aphambuke kuyo, ngokwenza okulungile emehlweni kaJehova. 33 Kuphela nje izindawo eziphakeme azizange zinyamalale; futhi abantu ngokwabo babengazange bayilungisele uNkulunkulu wokhokho babo inhliziyo yabo. 34 Zonke ezinye izindaba zikaJehoshafati, ezokuqala nezokugcina, bheka zilotshiwe emazwini kaJehu indodana kaHanana, afakwa eNcwadini Yamakhosi akwa-Israyeli. 35 Ngemva kwalokhu uJehoshafati inkosi yakwaJuda wabambisana no-Ahaziya inkosi yakwa-Israyeli, owenza ngendlela ekhohlakele. 36 Ngakho wamenza waba umuntu obambisene naye ekwenzeni imikhumbi eya eTharishishi futhi benza imikhumbi e-Eziyoni-gebheri. 37 Nokho, u-Eliyezeri indodana kaDodavahu waseMaresha wakhuluma eprofetha ngoJehoshafati, wathi: Njengoba nje uye wabambisana no-Ahaziya, ngokuqinisekile uJehova uzoyibhidliza imisebenzi yakho. Ngokuvumelana nalokho imikhumbi yaphihlizeka, futhi ayibanga namandla okuya eTharishishi.2 IziKronike 20 